सविनय सेवा में निवेदन है कि जो सदैव होने से अभी और सभी का होने से अपना और सर्वत्र होने से अपने में मौजूद है वही समर्थ है, वही सर्वेश्वर है और वही प्रेमियों का प्राणेश्वरहै । उसी को साधन-तत्त्व अर्थात् गुरु-तत्त्व एवं साध्य-तत्त्व भी कहते हैं । वह गुरु-तत्त्व साध्य का ही प्रतिरूप है, साध्य की कृपा-मूर्ति ही गुरु-मूर्ति है । यह प्रेमी जनों का अनुभव है । साधक की गुरु-तत्त्व से ही अभिन्नता होती है, और गुरु-तत्त्व सर्वदा ही साध्य-तत्त्व से अभिन्न है ।